ไทยถูกขึ้นบัญชีดำเสี่ยงต่อตลาดหุ้น
"เอเซียพลัส"ชี้ไทยถูกขึ้นบัญชีดำส่งผลทำธุรกิจยุ่งยาก-เสี่ยงต่อตลาดหุ้น
20 ก.พ. 2555

"เอเซียพลัส"ชี้ไทยถูกขึ้นบัญชีดำส่งผลทำธุรกิจยุ่งยาก-เสี่ยงต่อตลาดหุ้น  
บล.เอเซีย พลัส เปิดเผยว่า จากกรณีที่ เป็นข่าวเมื่อวันศุกร์ที่ผ่านมาว่า ประเทศไทยเป็น 1 ใน 5 ประเทศ ที่ไม่ปฏิบัติตามมาตรฐานการฟอกเงินสากล เช่น การต่อต้านคอรัปชั่น และ ยึดมั่นในหลักธรรมาภิบาล โดยคณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน (FATF) (อีก 4 ประเทศที่ติดในรอบนี้ ได้แก่ ปากีสถาน, อินโดนีเซีย, กานา และแทนซาเนีย 
ขณะที่มี 17 ประเทศที่ติดอยู่ใน Backlist เดิม คือ โบลิเวีย,คิวบา, เอธิโอเปีย, อิหร่าน, เคนยา, พม่า, ไนจีเรีย, เกาหลีเหนือ, เซา โตเม แอนด์ ปรินซิเป, ศรีลังกา, ซีเรีย และตุรกี และ อีก 22 ประเทศติดอยู่ใน grey-list คือ แอลจีเรีย, แองโกลา, แอนติกวา แอนด์ บาร์บูดา, อาร์เจนตินา, บังคลาเทศ, บรูไน, กัมพูชา, เอกวาดอร์, เคอร์กิซสถาน, มองโกเลีย, โมร็อกโก, นามิเบีย, นิคารากัว, ฟิลิปปินส์, ซูดาน, ทาจิคิสถาน, ตรินิแดด แอนด์ โตเบโก, เตอร์กเมนิสถาน, เวเนซุเอลา,เวียดนาม, เยเมน และซิมบับเว) 
อย่างไรก็ตามจากประวัติการทำงาน FATF พบว่าไม่มีอำนาจในการที่จะเข้าไปแทรกแซง หรือ มีผลบังคับประเทศที่ถูกขึ้นบัญชีดำโดยตรง แต่จะอาศัยการแนะนำให้ประเทศอื่นๆ ที่ติดต่อทำธรุกรรมกับประเทศที่อยู่ในบัญชี ตรวจสอบข้อมูลการทำธุรกรรมอย่างละเอียดมากขึ้น ดังตัวอย่างผลกระทบที่เกิดขึ้นกับประเทศถูกขึ้นบัญชี เช่น ตุรกี พบว่า หลังถูกประกาศขึ้นบัญชีดำ เมื่อ 24 กรกฎาคม 2554 ได้รับคำร้องขอจากสหรัฐฯ ทันทีให้ปรับปรุงแก้ไขกฎหมายการฟอกเงินให้เป็นไปตามมาตรฐาน 
ตามมาด้วย ประเทศเอกวาดอร์ ซึ่งอยู่ในกลุ่ม grey-list เมื่อปี 2554 แม้ธนาคารต่างชาติยังคงให้สินเชื่อแก่ภาคธุรกิจ แต่ก็มีการขอเอกสารเพิ่มเติม มากมายและถึงขั้นส่งคณะกรรมการตรวจสอบจากภายนอกเข้ามาตรวจการรักษาความปลอดภัยในธุรกรรมของธนาคารในเอกวาดอร์ เป็นต้นส่วนการสร้างความชัดเจนในประเด็นนี้ถือว่าเป็นปัญหาเร่งด่วนที่รัฐบาลต้องดำเนินการแก้ไขกฏหมายที่เกี่ยวข้อง เพื่อรักษาภาพลักษณ์และความเชื่อมั่นต่อการลงทุนในระยะยาว